stanford-oval/wikipedia huggingface dataset:
Mitfordin sisarukset
Elämäkerrat > Deborah Mitford

Deborah Mitford (31. maaliskuuta 1920–24. syyskuuta 2014) eli Debo oli kuvauksen mukaan mutkaton kuten sisarensa Pamela, mutta sosiaalisempi. Sisarensa Deccan ja Esmondin karkaamisen vuoksi Debon debytointi jäi lähes huomiotta ja hän kärsi karkaamisen aiheuttamasta ilmapiiristä ainoana kotona vielä asuvana lapsena. Tämä yllätti Deccan, kun Debo kertoi asiasta myöhemmässä iässä. Hän avioitui Andrew Cavendishin kanssa, josta tuli Devonshiren 11. herttua isoveljen kuoltua. Isä siirsi Andrewin nimiin perheen sukukartanon Chatsworth Housen, jota uhkasi sekä huono kunto että karmaiseva perintövero. Andrewin isä menehtyi vain muutama kuukausi ennen kuin veron välttämiseksi säädetty viiden vuoden siirtoaika kului umpeen. Vastoinkäymisestä huolimatta he muuttivat sukukartanon yhdeksi menestyneimmistä yksityiskodeista, jotka ovat julkisesti avoinna sisäänpääsyä vastaan. Myös Deborah kirjoitti useita teoksia. Hän sai miehensä kanssa seitsemän lasta, näistä neljä kuoli. Vuonna 2007 Daily Telegraph haastatteli häntä. Debo kertoi tavanneensa Hitlerin teellä 1937 äitinsä ja Unityn kanssa. Unity oli ainoa, joka osasi saksaa ja hoiti keskustelun. Haastattelija John Preston kysyi Debolta, että jos pitäisi valita, kumman kanssa hän mieluummin istuisi teellä, Elvis Presleyn vai Adolf Hitlerin. Debo vastasi hämmästyneenä: “Elviksen, tietenkin. Onpa outo kysymys.”
Populaarikulttuurissa

Sisarukset ovat antaneet innoituksen lauluun ja musikaaliin. Nancy Mitfordin kirjoittama Love in a Cold Climate on muokattu kahdeksi tv-sarjaksi, ensimmäinen oli Thames Televisionin tuottama 1980 ja toinen BBC:n tuotantoa 2001. Jo Walton on teoksessaan Ha’penny käyttänyt joitain perheenjäseniä fiktiivisten henkilöidensä mallina. BBC 2:n komediasarja Bellamy’s People esittelee kuvitteelliset Comben sisarukset. Bellamy tapaa kaksi elossa olevaa sisarusta, joiden sanotaan tulleen tunnetuiksi 1930- ja 1940-luvuilla äärimmäisten poliittisten näkemystensä vuoksi. Sittemmin sisaret muuttivat 2000-luvulla yhteen, jakoivat kotinsa kahtia ja muuttivat omat puoliskonsa ideologioidensa alttareiksi. Lapsina sisaruksilta kiellettiin koulutus ja he elivät eristyksissä omituisessa suhteessa keksien ikioman kielen nimeltä Languish. Komediasarjassa Psychobitches Sharon Horgan (Unity Mitford), Samantha Spiro (Jessica Mitford) ja Sophie Ellis-Bextor (Nancy Mitford) esittivät oman versionsa Mitfordin sisaruksista toisen tuotantokauden ensimmäisessä jaksossa talvella 2014.
Jessica Fellowesin kirjoittama dekkarisarja Mitfordin murhat: "Mitfordin murhat", "Nuori, kaunis ja kuollut", "Mitfordon skandaali", "Mitfordin juttu", "Mitfordin katoamistapaus".
Aiheesta muualla

Nancy Mitford WorldCat.org-palvelussa.
Jessica Mitford WorldCat.org-palvelussa.
Diana Mitford WorldCat.org-palvelussa.
Deborah Mitford WorldCat.org-palvelussa.
Last Lady of Letter Deborah Devonshiren haastattelu (John Preston, The Telegraph, 2. syyskuuta 2007.) (englanniksi)
Deborah Cavendishin muistokirjoitus Helsingin Sanomissa
Môndôl Kiri

Maakunnan sijainti kartalla
Môndôl Kiri eli Mondulkiri (khmeriksi មណ្ឌលគីរី) on yksi Kambodžan 24 maakunnasta. Se sijaitsee maan itäosassa rajautuen lännessä Krâchéhin maakuntaan, luoteessa Stŏeng Trêngin maakuntaan, pohjoisessa Rôtanak Kirin maakuntaan ja idässä sekä etelässä Vietnamiin. Mondulkiri on kooltaan Kambodžan suurin maakunta (14 288 km2), mutta asukasluvultaan maan pienin, sillä sen alueella asui vuoden 2008 väestönlaskennan mukaan vain 60 811 ihmistä. Eri heimot muodostavat suurimman osan maakunnan asukkaista, joista lähes puolet kuuluu Pnong-heimoon. Maakunta jakaantuu viiteen piirikuntaan.
Aiheesta muualla

Kuvia tai muita tiedostoja aiheesta Môndôl Kiri Wikimedia Commonsissa
Kambodžan maakunnat
| --- | --- |
Maakunnat:   Bântéay Méancheăy   Băt Dâmbâng   Kâmpóng Cham  Kâmpóng Chhnăng   Kâmpóng Spœ   Kâmpóng Thum   Kâmpôt  Kândal   Kaôh Kông   Krâchéh  Môndôl Kiri  Ŏtâr Méancheăy  Preăh Vihéar  Poŭthĭsăt   Prey Vêng  Rôtanak Kiri   Siĕm Réab  Stŏeng Trêng  Svay Riĕng   Takêv 
Maakuntatasoiset kunnat:   Kêb  Pailĭn  Phnom Penh  Sihanoukville
Anders Edvard Ramsay

| Anders Edvard Ramsay |
| --- | --- |
 Anders Edvard Ramsay vuonna 1840.
Henkilötiedot
Syntynyt: 23. maaliskuuta 1799 Kuopio
Kuollut: 12. toukokuuta 1877 (78 vuotta) Helsinki
Sotilashenkilö
Sotilasarvo:  kenraali
Anders Edvard Ramsay (23. maaliskuuta 1799 Kuopio, Ruotsin kuningaskunta – 12. toukokuuta 1877 Helsinki, Suomen suuriruhtinaskunta) oli suomalainen Venäjän keisarikunnan armeijassa palvellut jalkaväenkenraali. Hän oli poikansa Georg Edvard Ramsayn ohella yksi kaikkein korkeimmalle sotilasurallaan Venäjällä edenneistä suomalaisista. Ramsay oli muun muassa Suomen kaartin ensimmäisenä komentajana vuosina 1829–1838 ja osallistui useiden keisarinvaltaa uhanneiden kapinoiden kukistamiseen. Hänet korotettiin vapaaherraksi vuonna 1856.
Suku

Anders Edvard Ramsay syntyi skotlantilaistaustaiseen Ramsayn aatelissukuun, joka tunnettiin sotilassukuna jo Ruotsin vallan aikana. Hänen vanhempansa olivat everstiluutnantti, Savon ja Karjalan läänin maaherra Anders Johan Ramsay sekä Johanna Barbara Petersén (1769–1845), jonka isä oli Taalintehtaan ruukinpatruuna Johan Adam Petersen. Ramsayn setä Otto Wilhelm Ramsay ja isosetä Anders Henrik Ramsay olivat myös olleet Ruotsin vallan aikana korkeita upseereita ja maaherroja. Ramsayn viidestä veljestä neljä loi merkittävän sotilas- tai siviilihallintouran Venäjän keisarikunnan palveluksessa. Heihin kuuluivat muun muassa senaattori Carl August Ramsay ja kuvernööri Gustaf Adolf Ramsay.
Perhe

Ramsay oli vuodesta 1833 naimisissa kenraalimajuri Heribert Conrad Reuterskjöldin tyttären, keisarillisen hovineidin Constance Wilhelmina Reuterskjöldin (1815–1839) kanssa. Tämä kuoli 23-vuotiaana helmikuussa 1839 lapsivuoteeseen synnytettyään neljännen lapsensa Anders Heribert Ramsayn, joka kuoli kaksi vuotta myöhemmin. Ramsay meni elokuussa 1840 uudelleen naimisiin vapaaherratar Augusta Constancia Mellinin (1817–1843) kanssa, joka oli senaattori Axel Gustaf Mellinin tytär. Toinen vaimo kuoli jo kolmen vuoden avioliiton jälkeen synnytettyään kaksi lasta. Ainoat aikuisiksi eläneet pojat olivat jalkaväenkenraali Georg Edvard Ramsay (1834–1918) ensimmäisestä avioliitosta ja eversti, hovitallimestari Axel Leonard Ramsay (1841–1896) toisesta avioliitosta. Kolmesta tyttärestä, Olga Vivika Ramsay von Ammondtista (1836–1902), Constance Johanna Maria Ramsay Hisingeristä (1837–1925) ja vapaaherratar Johanna Vilhelmina Augusta Ramsay Jägerskiöldistä (1843–1926) tuli kaikista keisarinna Maria Aleksandrovnan hovineitejä. A. E. Ramsay on aatelissukunsa vapaaherrallisen haaran kantaisä.
Anders Edvard Ramsayn ja hänen poikansa Georg Edvardin mukaan on nimetty Helsingissä Munkkiniemen kartanon ohi kulkeva rantakatu, Ramsaynranta.
Aiheesta muualla

Kuvia tai muita tiedostoja aiheesta Anders Edvard Ramsay Wikimedia Commonsissa
Ramsay, Anders Edvard hakuteoksessa Uppslagsverket Finland (2012). (ruotsiksi)
| --- | --- |
Auktoriteettitunnisteet: Henkilöt :  Kansallisbiografia  Uppslagsverket Finland  Biografiasampo
Molybdeenidioksidi

| Molybdeenidioksidi> Tunnisteet |
| --- | --- |
CAS-numero:  18868-43-4
PubChem CID:  29320
Ominaisuudet
Molekyylikaava:  MoO2
Moolimassa:  127,96
Ulkomuoto:  Ruskeanvioletti kiteinen aine
Sulamispiste:  n. 1 800 °C (hajoaa)
Tiheys:  6,47 g/cm3
Liukoisuus veteen:  Ei liukene veteen
Molybdeenidioksidi eli molybdeeni(IV)oksidi (MoO2) on epäorgaaninen yhdiste ja eräs molybdeenin oksideista.
Ominaisuudet

Huoneenlämpötilassa molybdeenidioksidi on ruskehtavan tai harmahtavan violettia kiteistä ainetta, Yhdiste ei liukene veteen eikä myöskään happo- tai emäsliuoksiin. Väkevä typpihappo hapettaa sen molybdeenitrioksidiksi. Kuumennettaessa voimakkaasti yhdiste disproportioituu metalliseksi molybdeeniksi ja molybdeenitrioksidiksi. Molybdeenitrioksidi on varsin stabiili, mutta reagoi kuumennettaessa esimerkiksi tetrakloorimetaanin kanssa muodostaen molybdeeni(IV)kloridia. Kuumennettaessa muiden metallioksidien kanssa muodostuu metallioksidiklustereita. Alkeiskopiltaan molybdeeni on monokliininen ja muistuttaa rakenteeltaan vääristynyttä rutiilin rakennetta. Molybdeenioksidissa on sidoksia molybdeeniatomien välillä ja tämä aiheuttaa metalleihin verrattavan sähkönjohtokyvyn ja diamagneettisuuden.
Valmistus

Molybdeenidioksidia voidaan valmistaa pelkistämällä molybdeenitrioksidia. Pelkistimenä voidaan käyttää vetyä, ammoniakkia tai hiilimonoksidia tai pelkistys voidaan tehdä elektrolyyttisesti.
Ramiro II (León)

| Ramiro II |
| --- | --- |
 
Leónin kuningas
Valtakausi:  930– 951
Edeltäjä:  Alfonso IV
Seuraaja:  Ordoño III

Syntynyt:  n. 900
Kuollut:  951 León
Puoliso:  Adosinda Gutiérrez   Urraca Sánchez Pamplonalainen
Lapset:  Ordoño III   Teresa Leonilainen   Sancho I   Elvira Ramírez
Suku:  Asturia
Isä:  Ordoño II
Äiti:  Elvira Menéndez
Uskonto:  roomalaiskatolilaisuus
Ramiro II (noin 900 – 951) oli Pyreneiden niemimaan luoteiskolkassa keskiajalla sijainneen Leónin kuningas vuosina 930–951.
Nousu kuninkaaksi

Ramiron isä Ordoño II oli hallinnut Leónia vuosina 910–925. Ordoñon kuoltua vallan peri tämän veli Fruela II, jonka valtakausi jäi vuonna 925 lyhyeksi, sillä Ordoñon pojat Alfonso IV ja Ramiro II nousivat kapinaan setäänsä vastaan ja syrjäyttivät tämän. Tällöin valtaan nousi Alfonso IV, joka kuitenkin luopui vuonna 930 kruunusta veljensä Ramiro II:n hyväksi. Kun Alfonso yritti vuoden kuluttua paluuta valtaan, Ramiro II vangitsi ja sokaistutti valjensä ja telkesi tämän sen jälkeen luostariin. Saman kohtalon kokivat myös kolme Fruela II:n poikaa, jotka myös olivat olleet potentiaalisia vallantavoittelijoita.
Ramiro II saavuttaa menestystä muslimien vastaisessa taistelussa

Ramiro II pyrki aktiivisesti vastustamaan Córdoban kalifaattia. Hallituskautensa alussa hän tuki Toledon epäonnisia kapinallisia ilman sanottavaa menestystä, mutta vuonna 933 hänen onnistui lyödä muslimien joukot lähellä Osman linnoitusta ja pakottaa Zaragozan kuvernööri maksamaan pakkoveroa.
Kalifi Abd ar-Rahman III kokosi suuren armeijan ja marssi 939 kohti Dueron laakson tärkeintä linnoitusta Zaragozaa. Ramiro II kohtasi joukot 1. elokuuta Simancasin lähellä ja muutama päivä myöhemmin Alhandegassa lähellä Salamancaa ja löi muslimit kummassakin taistelussa. Kalifi joutui pakenemaan henkensä edestä, eikä hän tämän jälkeen enää ottanut henkilökohtaisesti osaa sotaretkiin.
Ramiro II:n sisäiset ongelmat

Vaikka Ramiro II saavutti alkuun menestystä aggressiivisella muslimien vastaisella toiminnallaan, Kastilian kreivin Fernán Gonzálezin (923–970) kapinointi esti tehokkaasti menestyksen jatkossa. Kreivi tuki hallituskautensa alussa Ramiro II:ta, mutta vuonna 943 hän nousi kapinaan. Ramiro II hyökkäsi aikailematta Gonzálesin kimppuun, voitti tämän ja heitti vankilaan – vain päästääkseen kreivin kahden vuoden jälkeen takaisin vapauteen ja palautettuaan tälle takaisin Kastilian kreivikunnan.
Ramiro II:n perintö

Ramiro II:n aikana León oli kristityn Espanjan johtava valtio. Kuningas otti käyttöön tittelin imperator (kuningasten kuningas) mahdollisesti päästäkseen myös arvonimissä samalle tasolle vuonna 939 Simancasissa voittamansa Abd ar-Rahman III:n kanssa: tämähän oli noussut valtaan emiirinä, mutta julistautunut vuonna 929 kalifiksi. Tutkijoiden keskuudessa ei kuitenkaan ole yksimielisyyttä siitä, tunnustivatko muut kristityt hallitsijat Ramiro II:n ylikuninkaaksi ja oliko keisarikunta näin todella olemassa.
Cordoban kalifaatissa Ramiro II:n muisto vuoden 939 voittajana säilyi pitkään, mutta Ramiron kuoltua tammikuussa 951 maa ajautui sisäisiin vaikeuksiin. Kuninkaan perijöiden taistelu vallasta mahdollisti kalifien puuttumisen Leónin asioihin. Myös vanha vastustaja, Kastilian kreivi Fernán González, sekä Navarran kuningas García sekaantuivat valtataisteluun.
Ramiro II:n perhe ja seuraajat

Ramiron ensimmäinen vaimo oli hänen serkkunsa Adosinda Gutiérrez, kreivi Gutierre Osorion ja Aldonza Menéndezin tytär ja Galician piispa Rudesindin serkku. Tästä ensimmäisestä avioliitosta syntyneet ja täysi-ikäiseksi eläneet lapset olivat kuninkaaksi Ramiron jälkeen kohonnut Ordoño III (951–956) sekä Teresa Ramírez, Navarran kuninkaan Garcían puoliso.
Ramiron toinen vaimo oli Urraca, Pamplonan eli Navarran kuninkaan Sancho I:n tytär. Tästä avioliitosta syntyi poika Sancho I, joka oli kuninkaana velipuolensa jälkeen (956–966).
Molybdeenipentakloridi

| Molybdeenipentakloridi |
| --- | --- |


Tunnisteet
CAS-numero:  10241-05-1
PubChem CID:  61497
Ominaisuudet
Molekyylikaava:  MoCl5
Moolimassa:  273,2
Ulkomuoto:  Tummanvihreitä kiteitä
Sulamispiste:  194 °C
Kiehumispiste:  268 °C
Tiheys:  2,928 g/cm3
Liukoisuus veteen:  Reagoi veden kanssa
Molybdeenipentakloridi eli molybdeeni(V)kloridi (MoCl5) on molybdeenin ja kloorin muodostama epäorgaaninen molekyyliyhdiste. Yhdistettä voidaan käyttää muiden molybdeeniyhdisteiden valmistukseen ja reagenssina ja katalyyttinä orgaanisen kemian synteeseissä.
Ominaisuudet

Huoneenlämpötilassa moleybdeenipentakloridi on hyvin tummanvihreää, lähes mustaa, kiteistä ainetta. Kiinteänä ja nestemäisenä yhdiste esiintyy dimeerinä Mo2Cl10, jossa molybdeenejä yhdistää kahdesta klooriatomista muodostunut silta. Kaasufaasissa aine on monomeerinä ja molybdeenipentakloridikaasu on väriltään punaista. Molybdeenipentakloridi reagoi helposti veden ja ilmankosteuden kanssa  hydrolysoituen molybdeenioksitrikloridiksi. Yhdiste liukenee hieman dietyylieetteriin ja hyvin etanoliin, bentseeniin ja kloorattuihin hiilivetyihin. Molybdeenipentakloridi on Lewis-happo ja muodostaa komplekseja. Esimerkiksi kloridi-ionien kanssa muodostuu heksakloromolybdaatti-ioni ([MoCl6]-).
Valmistus ja käyttö

Molybdeenipentakloridia valmistetaan tyypillisesti kloorin ja molybdeenin välisellä reaktiolla. Laboratoriomittakaavassa yhdistettä voidaan valmistaa molybdeenitrioksidin ja tetrakloorimetaanin tai tionyylikloridin välisellä reaktiolla. Molybdeenipentakloridia käytetään useiden muiden molybdeeniyhdisteiden valmistukseen ja siitä valmistetaan muun muassa organomolybdeeniyhdisteitä. Orgaanisen kemian synteeseissä ainetta käytetään klooraavana reagenssina ja katalyyttinä kytkentä- ja kondensaatioreaktioissa.
Ramones (albumi)

| Ramones Ramones |
| --- | --- | --- |

Studioalbumin tiedot
 Äänitetty : helmikuu, 1976
 Julkaistu: 23. huhtikuuta, 1976
 Tuottaja(t): Craig Leon, Tommy Ramone
 Tyylilaji: Punk rock
 Kesto: 29.04
 Levy-yhtiö: Sire Records
Ramonesin muut julkaisut
|   | Ramones 1976 | Leave Home 1977 |
Singlet albumilta Ramones
 ”Blitzkrieg Bop” Julkaistu: huhtikuu 1976  ”I Wanna be Your Boyfriend” Julkaistu: 1976
Ramones on punk-yhtye Ramonesin ensimmäinen albumi, joka julkaistiin vuonna 1976. Sitä on sanottu kaikkien aikojen ensimmäiseksi varsinaiseksi punk-albumiksi. Albumi sisältää yhtyeen tunnetuimpia kappaleita: ”Blitzkrieg Bop”, ”Judy Is a Punk”, ”I Wanna Be Your Boyfriend”, ”Now I Wanna Sniff Some Glue” ja ”53rd & 3rd”. Tälle levylle päätyneet versiot kappaleista on nauhoitettu helmikuussa 1976. Vuonna 1975 Ramones nauhoitti muutamia demokappaleita. Kuitenkin lähes kaikki kappaleet, joita yhtye esitti livenä, olivat jo valmiita vuoden 1975 aikana. Kappale ”Judy Is a Punk” kertoo fiktiivisistä henkilöistä Jackiestä ja Judysta, jotka ovat kuvitteellisen yhtyeen suuria faneja.
Tommy Ramone kertoo ”Blitzkrieg Bop” -kappaleen kertosäkeen synnystä Jari-Pekka Laitio-Ramonen kolmannessa kirjassa, Ramones: Soundtrack Of Our Lives: ”Kertosäe tuli vain mieleeni, kun kävelin ruokakaupasta kotiin. Kertosäe pohjautuu Rufus Thomasin Walking The Dog -kappaleen kohtaan ’High Hose nipped her toes’.”
Albumin julkaisi uudelleen 2001 remasteroituna Rhino Records.
Albumi ylitti kultalevyn rajan (500 000 myytyä levyä) Yhdysvalloissa 30. huhtikuuta 2014, 38 vuotta sen ilmestymisen jälkeen.
Vuonna 2012 albumi valittiin mukaan Yhdysvaltain kongressin kirjaston National Recording Registry -kokoelmaan, johon kootaan esteettisesti, historiallisesti tai kulttuurisesti merkittäviä yhdysvaltalaisia äänitteitä.
Albumin kansikuvan on ottanut Roberta Bayley East 2nd Streetillä New Yorkissa.
Kappaleet

Blitzkrieg Bop – 2.14 (Tommy Ramone)
Beat on the Brat – 2.31 (Joey Ramone)
Judy Is a Punk – 1.32 (Joey Ramone)
I Wanna Be Your Boyfriend – 2.24 (Tommy Ramone)
Chain Saw – 1.56 (Joey Ramone)
Now I Wanna Sniff Some Glue – 1.35 (Dee Dee Ramone)
I Don’t Wanna Go Down to the Basement – 2.38 (Dee Dee Ramone, Johnny Ramone)
Loudmouth – 2.14 (Dee Dee Ramone, Johnny Ramone)
Havana Affair – 1.56 (Dee Dee Ramone, Johnny Ramone)
Listen to My Heart – 1.58 (The Ramones)
53rd & 3rd – 2.21 (Dee Dee Ramone)
Let’s Dance – 1.51 (Jim Lee)
I Don't Wanna Walk Around With You – 1.42 (Dee Dee Ramone)
Today Your Love, Tomorrow the World – 2.12 (The Ramones)
Kappaleet > Vuonna 2001 julkaistun remasteroidun albumin bonuskappaleet

I Wanna Be Your Boyfriend (demo) – 3.02
Judy Is a Punk (demo) – 1.36
I Don’t Care (demo) – 1.55
I Can’t Be (demo) – 1.56
Now I Wanna Sniff Some Glue (demo) – 1.42
I Don’t Wanna Be Learned/I Don’t Wanna Be Tamed (demo) – 1.05
You Should Never Have Opened That Door (demo) – 1.54
Blitzkrieg Bop (singleversio) – 2.12
Singlet > USA

Blitzkrieg Bop / Havana Affair (1976)
Singlet > UK

Blitzkrieg Bop / Havana Affair (1976)
I Wanna Be Your Boyfriend / California Sun (LIVE) / I Don’t Wanna Walk Around With You (LIVE) (1976)
Muusikot

Joey Ramone - laulu
Johnny Ramone - kitara
Dee Dee Ramone - basso, taustalaulu (myös laulu kappaleessa ”53rd & 3rd”)
Tommy Ramone - rummut, tuottaja
Rakkaudella – Raulilta

| Rakkaudella – Raulilta  (Sävel rakkauden / Bussi Somerolle) Rauli Badding Somerjoki |
| --- | --- | --- |

Studioalbumin tiedot
 Äänitetty : 1982
 Julkaistu: 1982 (1986, 2001)
 Tyylilaji: Iskelmä
 Kesto: 34.00
 Levy-yhtiö: Minimusic (Dojo, Poptori)
Rauli Somerjoen muut julkaisut
| Sydän lämpöä täys 1975 | 'Rakkaudella – Raulilta' 1982 | Ikkunaprinsessa 1982 |
Sävel rakkauden -kasetin kansi. Kuvassa taustalla Kääntelän kauppa Helsingintien varressa laulajan kotikylässä Someron Hirsjärvellä.
Rakkaudella – Raulilta (MILP 150) on Rauli Somerjoen albumi vuodelta 1982. Iskelmä- ja tanssimusiikkia sisältänyt albumi tehtiin nopeasti ja pienellä joukolla, eikä siitä tullut heti kovin tunnettua. Jälkeenpäin se on kuitenkin julkaistu kahdesti uudelleen. Tunnetuimmaksi kappaleeksi levyltä on noussut kotiseutuhumppa "Bussi Somerolle".
Syntyvaiheet

Levyn tuottajana toimi Minimusic-levy-yhtiön omistaja Harry Aaltonen, jolle levyn tekoa ehdotti Yleisradiossa musiikkitoimittajana työskennellyt Rauli Somerjoen veli Kari Somerjoki. Kappaleet levylle valitsi Rauli Somerjoki itse ja levyn käytännön toteutuksesta vastasi kokenut studiomuusikko Reijo Lehtovirta. Musiikillisesti Somerjoki halusi levyn kappaleet soitettavan perinteiseen tapaan eikä antanut sovittajille erityisohjeita. Omat kappaleensa hän oli laulanut valmiiksi kasetille kitaran säestyksellä.
Soittajiksi Lehtovirta valitsi kokeneita muusikoita. Kitaraa ja bassoa soitti Lasse Luoto, hanuria Taito Vainio, Rumpuja Aarne Mustonen ja Lehtovirta itse soitti puhallinosuudet. Tällä joukolla taustat kahteentoista kappaleeseen saatiin äänitettyä päivässä. Myös lauluosuudet valmistuivat nopeasti kahdessa päivässä, ja Somerjoki hoiti ne rutiinilla rytmillisesti ja rennosti, mitä tuottaja Harry Aaltonen arvosti: "Mun mielestä se laulo paremmin kuin nämä perinteiset humppalaulajat." Kuvat levyn kanteen otettiin Vihtkarin valokuvaamossa Vihdissä, ja sekä Rauli että Kari Somerjoki olivat myös niihin tyytyväisiä.
Sisältö

Vanhoista klassikoista levyllä otettiin tangot "Mustalaisviulu", "Itämaista rakkautta" ja "Arpiset haavat". Somerjoen omia kappaleita levyllä olivat "Illan varjo harmain" ja salanimellä Teppo Räme tehty "Alla kuusipuun". Myös Harry Aaltosen soittajakaveri Raul Reiman teki levylle kaksi uutta kappaletta "Bussi Somerolle" ja "Et sinä tule". Muut kappaleet olivat joko vanhaa suomalaista tanssimusiikkia ("Kastehelmi ja lumikukka", "Minne häipyvät silmät tummat", "Kotikuusi", "Tähdenlento") tai käännösiskelmiä ("Itämaista rakkautta", "Sävel rakkauden").
Sisältö > Bussi Somerolle

Jälkeenpäin levyn tunnetuimmaksi kappaleeksi nousi Raul Reimanin säveltämä ja (Rauli Somerjoen tarkkojen ohjeiden perusteella) sanoittama kotiseutunostalginen humppa "Bussi Somerolle". Siinä kuvataan todenmukaisesti bussimatkaa Helsingistä Somerolle.
Laulun sanoissa selostetaan matka Yhdysliikenteen ("paras kuski Yhdysliikenteen") bussilla Tarvontien ("olen vapaa, bussi Tarvontietä kiitää"), Brynolf Poutasen kaupan ("tuttu kauppa Brynolf Poutasen mua tervehtii kuin hymyillen"),  Lukkarin mutkan ("kurvi Lukkarin jo meni, siinä herään"), Kääntelän ("näen Kääntelän, en jääkään vielä pois"), Esakallion ("Esakallio kun tulee heti perään") ja Lammin mäen ("Lammin mäki vihdoin eessäni jo ois") kautta  Somerolle, jonka kohteista laulun lopussa mainitaan Hämeen Härkätie ("Hämeen Härkätielle saavutaan") ja ravintola Hämeenportti ("Hämeenportin näen paikallaan").
Brynolf Poutasen kauppa Hyönölässä.
Lukkarin mutka vanhalla 280-tiellä.
Kääntelä Hirsjärvellä.
Paikoista Brynolf Poutasen kauppa sijaitsee Pusulan Hyönölän kylässä seututien 280 varrella ja oli toiminnassa vuoden 2015 lopuun. Lukkarin mutka oli Somerniemellä, mutta jäi syrjään tien nykyisestä linjauksesta kun tietä oikaistiin. Kääntelä sijaitsee tien varressa Someron Hirsjärvellä ja Lammi on kylä Somerolla Someron Kirkonmäen kupeessa. Ravintola Hämeenportti on Someron keskustassa Sepäntiellä. Eri aikoina se on välillä ehtinyt toimia myös nimillä Kaupunginhotelli-Ravintola Satumaa ja Drunk'n Monkey Somero.
Laulussa mainituista paikoista lähellä Kääntelää sijaitsi laulajan perheen kotipaikka Ahola ja sen lähellä Helsingintien varressa laulajan perheen pitämä Somerjoen kioski, jota 2000-luvulla on pidetty kesäisin avoinna laulajan muistokohteena nimellä Baddingin kioski Paratiisi. Esakallio oli yksi Somerjoen ensimmäisen yhteen The Five Yesin ensimmäisistä esiintymispaikoista.
11.7. 2015 Somerolla järjestettiin Somerolla Bussi Somerolle -tapahtuma, jonka yhteydessä paljastettiin Rauli Badding Somerjoen muistomerkki Badding-pysäkki Someron keskustassa Kiiruun puistossa.
Kappaleet

A-puoli
Illan harmain varjo - (Rauli Somerjoki - Reijo Lehtovirta - Rauli Somerjoki ja Päivi) - 2:49
Kastehelmi ja lumikukka - (Martti Jäppilä - Reijo Lehtovirta - Tatu Pekkarinen) - 2:04
Itämaista rakkautta - (Leopold - Reijo Lehtovirta - M. Maja) - 2:51
Sävel rakkauden - Melodie D'Amour - (Salvador/Gabriel - Reijo Lehtovirta - Sauvo Puhtila) - 3:40
Arpiset haavat - (Hannes Konno - Reijo Lehtovirta - Hannes Konno) - 2:56
Minne häipyvät silmät tummat - (Alvar Kosonen - Reijo Lehtovirta - Martti Jäppilä) - 2:50
B-puoli
Bussi Somerolle - (Raul Reiman - Reijo Lehtovirta - Raul Reiman) - 2:33
Kotikuusi - (Ola Allan - Reijo Lehtovirta - Timo Teräste) - 2:22
Alla kuusipuun - (Teppo Räme - Reijo Lehtovirta - Teppo Räme) - 2:57
Tähdenlento - (Toivo Kärki - Reijo Lehtovirta - Lauri Jauhiainen) - 2:40
Et sinä tule - (Raul Reiman - Reijo Lehtovirta - Raul Reiman) - 2:57
Mustalaisviulu - (Tibsen/Powell/Tibsen - Reijo Lehtovirta - Sauvo Puhtila) - 3:10
Uudelleenjulkaisut

Vuonna 1986 Dojo Records julkaisi albumin uudestaan nimellä Sävel rakkauden (DOJLP 5005) ja Poptori julkaisi levyn kolmannen kerran vuonna 2001 nimellä Bussi Somerolle (SNAPCD-605).
Vuonna 1985 ilmestyi Reijo Lehtovirran soololevy, jossa Lehtovirta soittaa saksofonilla lähes kaikki Rakkaudella – Raulilta -albumin sävelmät samojen taustojen päälle, joita käytettiin Somerjoen levyllä.
Viittauksia

Tiisun vuonna 2017 ilmestyneellä albumilla Tänne ei jää kukaan on kappale "Bussi täältä pois".
Bussi Somerolle -cd:n kansi.